Imtella' Novembru 11, 2021 Filmat: CVC Media Wara l-maltemp jiġi l-bnazzi. Hekk jgħid il-Malti. Wara t-tfaqqigħ tas-sajjetti bla waqfien u x-xita qliel li bdew fis-satra tal-lejl u kkaratterizzaw in-nofs ta' nhar ta' dalgħodu, il-pajsaġġ Għawdxi reġa' ħa r-ruħ. Filmati li kiseb tvm.com.mt minn kru ta' CVC Media, juru meded sħaħ ta' raba' fil-gżira tat-tliet għoljiet jieħdu l-ħajja min-nixfa u s-sħana taqli l-ankri li baqgħet tinħass anki wara x-xhur sajfin. Jispikkaw, nixxiegħat tal-ilma spettakolari fil-qalba tar-raba' Għawdxija, filwaqt li jiddomina skiet li jpaxxi 'l widna. Fl-aħħar 24 siegħa, f'għadd ta' lokalitajiet f'Għawdex għamlu 'l fuq minn 90 millimetru xita f'anqas minn siegħa. Ilma, li s-soltu jinżel f'xahar sħiħ. Il-lokalità ta' Għajnsielem hija l-agħar li ntlaqtet mill-maltemp li ħakem dalgħodu. Il-maltempata qalila ħalliet 115.3 millimetru xita f'Għajnsielem. F'kummenti lil tvm.com.mt kelliema għall-Uffiċċju Meterjoloġiku spjegat li l-maltemp dalgħodu ħakimna minħabba l-fatt li għadda front t'arja kiesaħ minn fuq il-gżejjer Maltin. Qalet, li din is-sistema ta' maltempati ġiet min-Nofsinhar peress li kienet ikkawżata minn pressjoni baxxa li qorbot lejn il-qalba tal-Mediterran mil-Libja. Ara wkoll: Għaddiet minn fuqna "linja organizzata ta' maltempati bir-ragħad, xita u riħ qawwi" Ara: Dulluvju ta' xita f'Għawdex – ilma ta' xahar jinżel f'anqas minn siegħa